CELEX: 32015D1345
Language: el
Date: 2015-07-31 00:00:00
Title: Εκτελεστική απόφαση (ΕΕ) 2015/1345 της Επιτροπής, της 31ης Ιουλίου 2015, σχετικά με τη δημοσίευση των στοιχείων αναφοράς των προτύπων για τα κορδόνια και τα κορδόνια περίσφιξης στα παιδικά ενδύματα, τα καλάθια μεταφοράς και τα στηρίγματα, τα προστατευτικά κιγκλιδώματα ασφάλειας και τις αλλαξιέρες για οικιακή χρήση στην Επίσημη Εφημερίδα της Ευρωπαϊκής Ένωσης, σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

4.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 207/73
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1345 ΤΗΣ ΕΠΙΤΡΟΠΉΣ
   της 31ης Ιουλίου 2015
   σχετικά με τη δημοσίευση των στοιχείων αναφοράς των προτύπων για τα κορδόνια και τα κορδόνια περίσφιξης στα παιδικά ενδύματα, τα καλάθια μεταφοράς και τα στηρίγματα, τα προστατευτικά κιγκλιδώματα ασφάλειας και τις αλλαξιέρες για οικιακή χρήση στην Επίσημη Εφημερίδα της Ευρωπαϊκής Ένωσης, σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 2 πρώτο εδάφιο,
   Εκτιμώντας τα ακόλουθα:
   
               (1)
            
            
               Δυνάμει του άρθρου 3 παράγραφος 1 της οδηγίας 2001/95/ΕΚ, οι παραγωγοί υποχρεούνται να διαθέτουν στην αγορά μόνον ασφαλή προϊόντα.
            
         
               (2)
            
            
               Σύμφωνα με το άρθρο 3 παράγραφος 2 δεύτερο εδάφιο της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα όταν τηρεί τα μη υποχρεωτικά εθνικά πρότυπα που ενσωματώνουν ευρωπαϊκά πρότυπα στο εσωτερικό δίκαιο, τα στοιχεία αναφοράς των οποίων έχουν δημοσιευθεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 της εν λόγω οδηγίας.
            
         
               (3)
            
            
               Σύμφωνα με το άρθρο 4 παράγραφος 1 της οδηγίας 2001/95/ΕΚ, τα ευρωπαϊκά πρότυπα θεσπίζονται από τους ευρωπαϊκούς οργανισμούς τυποποίησης κατ' εντολή της Επιτροπής.
            
         
               (4)
            
            
               Σύμφωνα με το άρθρο 4 παράγραφος 2 της οδηγίας 2001/95/ΕΚ, η Επιτροπή δημοσιεύει τα στοιχεία αναφοράς των προτύπων αυτών.
            
         
               (5)
            
            
               Στις 27 Νοεμβρίου 2000 η Επιτροπή εξέδωσε την εντολή M/309 προς τη CEN (Ευρωπαϊκή Επιτροπή Τυποποίησης) για την κατάρτιση ευρωπαϊκών προτύπων ασφάλειας με σκοπό την αντιμετώπιση του κινδύνου στραγγαλισμού, τραυματισμού και παγίδευσης από κορδόνια και κορδόνια περίσφιξης στα παιδικά ενδύματα.
            
         
               (6)
            
            
               Συμμορφούμενη προς την εντολή της Επιτροπής, η CEN εξέδωσε το πρότυπο EN 14682:2014 «Ασφάλεια παιδικών ενδυμάτων — Κορδόνια και κορδόνια περίσφιξης στα παιδικά ενδύματα — Προδιαγραφές», που αντικαθιστά το πρότυπο EN 14682:2007. Το πρότυπο EN 14682:2014 ανταποκρίνεται στην εντολή M/309 και συμμορφώνεται με τη γενική επιταγή ασφάλειας που προβλέπεται στην οδηγία 2001/95/ΕΚ. Τα στοιχεία αναφοράς του πρέπει, ως εκ τούτου, να δημοσιευθούν στην Επίσημη Εφημερίδα της Ευρωπαϊκής Ένωσης, αντικαθιστώντας τα στοιχεία αναφοράς του προτύπου EN 14682:2007.
            
         
               (7)
            
            
               Στις 16 Δεκεμβρίου 1997 η Επιτροπή εξέδωσε την εντολή M/264 προς την Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (Cenelec) στον τομέα της ασφάλειας των καταναλωτών σχετικά με τα αντικείμενα παιδικής φροντίδας.
            
         
               (8)
            
            
               Συμμορφούμενη προς την εντολή της Επιτροπής, η CEN εξέδωσε το πρότυπο EN 1466:2014 «Αντικείμενα παιδικής φροντίδας και χρήσης — Καλάθια μεταφοράς και στηρίγματα — Απαιτήσεις ασφάλειας και μέθοδοι δοκιμής» που αντικαθιστά το πρότυπο EN 1466:2004. Το πρότυπο EN 1466:2014 ανταποκρίνεται στην εντολή M/264 και συμμορφώνεται με τη γενική επιταγή ασφάλειας που προβλέπεται στην οδηγία 2001/95/ΕΚ. Τα στοιχεία αναφοράς του πρέπει, ως εκ τούτου, να δημοσιευθούν στην Επίσημη Εφημερίδα της Ευρωπαϊκής Ένωσης, αντικαθιστώντας τα στοιχεία αναφοράς του προτύπου EN 1466:2004.
            
         
               (9)
            
            
               Συμμορφούμενη προς την εντολή M/264 η CEN εξέδωσε επίσης το πρότυπο EN 1930:2011 «Αντικείμενα παιδικής φροντίδας και χρήσης — Προστατευτικά κιγκλιδώματα ασφάλειας — Απαιτήσεις ασφάλειας και μέθοδοι δοκιμής» και τα πρότυπα EN 12221-1:2008+A1:2013 «Αντικείμενα παιδικής φροντίδας και χρήσης — Αλλαξιέρες για οικιακή χρήση — Μέρος 1: Απαιτήσεις ασφάλειας» και EN 12221-2: 2008+A1:2013 «Αντικείμενα παιδικής φροντίδας και χρήσης — Αλλαξιέρες για οικιακή χρήση — Μέρος 2: Μέθοδοι δοκιμής».
            
         
               (10)
            
            
               Τα ευρωπαϊκά πρότυπα EN 1930:2011, EN 12221-1:2008+A1:2013 και EN 12221-2:2008+A1:2013 ανταποκρίνονται στην εντολή M/264 και συμμορφώνονται με τη γενική επιταγή ασφάλειας που προβλέπεται στην οδηγία 2001/95/ΕΚ. Τα στοιχεία αναφοράς τους θα πρέπει, συνεπώς, να δημοσιευτούν στην Επίσημη Εφημερίδα της Ευρωπαϊκής Ένωσης.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα στοιχεία αναφοράς των παρακάτω προτύπων δημοσιεύονται στη σειρά C της Επίσημης Εφημερίδας της Ευρωπαϊκής Ένωσης:
   
               α)
            
            
               EN 14682:2014 «Ασφάλεια παιδικών ενδυμάτων — Κορδόνια και κορδόνια περίσφιξης στα παιδικά ενδύματα — Προδιαγραφές»·
            
         
               β)
            
            
               EN 1466:2014 «Αντικείμενα παιδικής φροντίδας και χρήσης — Καλάθια μεταφοράς και στηρίγματα — Aπαιτήσεις ασφάλειας και μέθoδoι δoκιμής»·
            
         
               γ)
            
            
               EN 1930:2011 «Αντικείμενα παιδικής φροντίδας και χρήσης — Προστατευτικά κιγκλιδώματα ασφάλειας — Aπαιτήσεις ασφάλειας και μέθoδoι δoκιμής»·
            
         
               δ)
            
            
               EN 12221-1:2008+A1:2013 «Αντικείμενα παιδικής φροντίδας και χρήσης — Αλλαξιέρες για οικιακή χρήση — Μέρος 1: Απαιτήσεις ασφάλειας»·
            
         
               ε)
            
            
               EN 12221-2:2008+A1:2013 «Αντικείμενα παιδικής φροντίδας και χρήσης — Αλλαξιέρες για οικιακή χρήση — Μέρος 2: Μέθοδοι δοκιμής».
            
         Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 31 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 11 της 15.1.2002, σ. 4.